Урысей Федерацэм и етIуанэ дыщэ
ЩIымахуэ Олимп Джэгухэм иужьрей махуитIым щекIуэкIа зэхьэзэхуэхэм Урысей Федерацэм и спортсменхэм дыщэри, дыжьынри, жэзри къыщахьащ.
Фигуристхэм ехъулIэныгъэр ягъэлъапIэ. Волосажар Татьянэрэ Траньков Максимрэ зэгъусэу лъэрыжэкIэ фигурнэу къэжыхьынымкIэ Олимп чемпион хъуащ. Абыхэм къакIэлъокIуэ Столбовэ Ксениерэ Климов Фёдоррэ.
Сочэ щекIуэкI Олимпиадэ хужьым Урысей Федерацэм етIуанэ дыщэр къыщыхуэзыхьа Волосажаррэ Траньковымрэ илъэсиплI ипэкIи Олимп Джэгухэм зыкъыщагъэлъэгъуат. АрщхьэкIэ абыхэм я гъусар нэгъуэщIт. Уеблэмэ зи щIыхьыр яхъумари къэрал зырызт. Иджы зэгъусэ хъури, Олимп лъагапIэм тIэунейрэ Сочэ щыдэкIуеифащ. Ахэр зыхэта Урысей Федерацэм и командэр гуп зэпеуэм щытекIуащ.
Столбовэмрэ Климовымрэ ехъулIэныгъэ ин яIэну щыгугъар мащIэ дыдэщ. Ауэ абыхэм яхузэфIэкIащ екIуу икIи щыуагъэншэу зыкъагъэлъагъуэу Олимпиадэм и дыжьын медалыр зыIэрагъэхьэну.
Фигуристхэм я гуп зэпеуэм хэту Сочэ чемпион щыхъуа Плющенкэ Евгений иджы дыкъигъэщIэхъуащ. Абы хузэфIэкIакъым щхьэзакъуэ зэхьэзэхуэм хэтыну. Зыкъом щIауэ къеуз и бгыр зыщигъэхьэзырым къыщыхьэри, утыкум къикIыжын хуей хъуащ. Апхуэдэ щIыкIэкIэ, иужьрей илъэс 30-м щыIа Олимпиадэхэм фигуристхэм я цIыхухъу зэпеуэхэм зэи медалыншэу къимыкIыжа ди къэралым и командэр Iыхьэншэ дыдэ хъуащ. Иджы псалъэмакъ куэд йокIуэкI, армырами узыншагъэ щIагъуэ зимыIэ Плющенкэ и пIэкIэ, зэхьэзэхуитIым языхэзым нэхъ мыхъуми, абы Урысей чемпионатым къыщефIэкIа Ковтун зэрыхамыгъэтам щхьэкIэ. И чэзум щIалэгъуалэм гъуэгу яримытауэ, къэралым щхьэзакъуэ зэпеуэм хухаха увыпIэ закъуэр пщIэншэу игъэкIуэдауэ ар ягъэкъуаншэ.
IэжьэкIэ бгым къежэхынымкIэ эстафетэм Урысей Федерацэм и гупым етIуанэ увыпIэр щиубыдащ. Дыдейхэм япэ къищыфар Германием къикIахэм я закъуэщ.
Гараничев Евгений къыщалъхуа махуэр ирихьэлIащ езыр зыхэта биатлонымкIэ цIыхухъухэм я щхьэзакъуэ зэпеуэр. Километр 20-р абы псынщIэу къызэринэкIащ, фочри Iэзэу игъэуащ. Ар-щхьэкIэ биатлонист цIэрыIуэхэу Фуркад Мартенрэ (Франджы) Лессер Эрикрэ (Германие) япэ къищащ. Гараничевыр жэз медалми хуабжьу щыгуфIыкIащ — апхуэдэ ехъулIэныгъэ ин абы нэхъапэм зэи иIакъым.
Олимпиадэм къыщахьа медалхэмкIэ официальнэу щымыт къэрал зэпеуэм бжьыпэр щаIыгъщ иужьрей махуитIым дыщэ медалу 3 къэзыхьа Германием и спортсменхэм. Урысей Федерацэр зэкIэ ебланэ увыпIэм къыщынащ.
Хьэтау Ислъам.
